Mette Frederiksen (S), 2024-04-19:
Tak for det.
Det er jo ved at være tradition, at vi en gang om året samles for at diskutere både udfordringer og muligheder i rigsfællesskabet og gør status og ser frem.
Det har jeg glædet mig til.
At vi lever i en mere opdelt, uforudsigelig og usikker verden mærker alle i Grønland, på Færøerne og i Danmark, og i en usikker tid er det afgørende at udbygge og fastholde gode relationer.
Når vi står sammen, er vi bedre rustet til at møde de udfordringer, vi står over for, hvad enten det er sikkerhedspolitisk, forsyningsmæssigt eller økonomisk.
For cirka en måneds tid siden besøgte jeg sammen med EU's kommissionsformand, Ursula von der Leyen, både Færøerne og Grønland.
Det var en god begivenhed, som vi i fællesskab har arbejdet på at gøre til virkelighed.
Aftalen er et vigtigt skridt i forhold til at få styrket handelsrelationerne mellem Færøerne og EU.
Den er indgået i en situation, hvor Færøerne meget klart har vist, at de er en del af den europæiske familie.
Det er godt for Færøerne, og det er godt for os alle sammen.
I Grønland åbnede kommissionsformanden EU’s nye kontor i Nuuk
EU og Grønland har været tætte partnere i snart 40 år, og det er et gensidigt og vigtigt forhold.
Grønland modtager årligt økonomisk støtte fra EU til bl.a. grøn vækst og uddannelse af sine unge, og med en ny samarbejdsaftale fra november sidste år vil samarbejdet nu også fokusere på noget, der er vigtigt for os alle sammen, nemlig kritiske råstoffer.
Den aftale, der er indgået, vil være til gavn for Europas forsyningsuafhængighed og den grønne omstilling, men også for en bæredygtig udvikling af den grønlandske økonomi.
Det nye EU-kontor i Nuuk har et meget, meget vigtigt arbejde foran sig med at udvikle det historiske partnerskab mellem EU og Grønland.
Når jeg siger det, er det også for at understrege, at ingen af os kan tage solide partnerskaber for givet.
De skal plejes, og det kræver tillid, og det kræver en aktiv indsats fra alle sider.
Stærke partnerskaber skaber nye muligheder i en tid, hvor rigsfællesskabet i stigende grad bliver mødt af internationale udfordringer.
Og den sikkerhedspolitiske situation er alvorlig med ustabilitet og flere krige.
Vi har nu i mere end 2 år været vidner til en frygtelig krig i Ukraine, og de globale spændinger og ikke mindst et stadig mere aggressivt Rusland betyder også, at Arktis og Nordatlanten er genstand for en stigende international opmærksomhed, øget militær tilstedeværelse og nye sikkerhedspolitiske udfordringer.
Erfaringen fra de seneste års konflikter og krige er entydigt, at vi står stærkest, når vi står sammen, og når vi taler med én stemme i den vestlige alliance.
Som alle her i Folketinget ved, lægger regeringen op til en markant styrkelse af vores forsvar i de kommende år.
Vi ønsker selvfølgelig at fremme fred og sikkerhed i Arktis i forbindelse med udmøntning af forsvarsforliget.
Forsvaret skal sikre en bedre overvågning og håndhævelse af vores suverænitet, og det skal bidrage til at varetage vores allieredes og dermed NATO's interesser i regionen.
Færøernes landsstyre og Grønlands naalakkersuisut og I nordatlantiske medlemmer indgår selvfølgelig i forberedelserne til det her, og I vil også blive tæt inddraget, når forsvarsforliget skal udmøntes og forankres og blive til virkelighed.
Det glæder mig, at både Færøernes og Grønlands økonomi fortsat er i fremgang.
Det er imponerende, hvordan begge lande er kommet igennem svære kriser.
Der er pres på arbejdsmarkedet begge steder, arbejdsløsheden er lav, og begge steder er der mangel på kvalificeret arbejdskraft.
De danske folketingsmedlemmer vil kunne genkende karakteristikken fra vores eget land.
På Færøerne har den meget gode konjunkturudvikling de seneste år bidraget til et overskud i landskassen, og i år ventes der balance på landskassens saldo.
I Grønland budgetteres der med et betydeligt overskud i landskassen de kommende år, og det skal ses i sammenhæng med de finanspolitiske holdbarhedsudfordringer, som Grønland står over for på længere sigt.
Det er udfordringer, der i øvrigt også gør sig gældende på Færøerne.
Jeg ved, at man begge steder er meget opmærksomme på de her udfordringer.